Pri nas še vedno velja stereotip, da mora biti v kopalnici keramična talna obloga. Vendar je kvalitetna lesena talna obloga naravna, trajna, topla in proti drsna in s tem zagotavlja posebno doživetje v kopalnici. Za ta namen je najbolj priporočljiva uporaba parketa “ladijski krov”.  Ime je dobil, ker spominja na obloge na ladjah. Značilnost tega parketa je, da imajo parketnice daljše pero kot utor, zaradi česar pri polaganju nastanejo rege širine 5 mm. Te rege nato zapolnimo s posebno tesnilno maso (običajno v črni barvi), ki preprečuje prehod vode skozi rege med parketnicami, hkrati pa s svojo elastičnostjo prenaša obremenitve, ki nastanejo zaradi vlage in temperature v prostoru. Po finalnem brušenju parket zaščitimo z naravnimi olji. Seveda pa se zaradi ekstremnih klimatskih razmer v teh prostorih lahko uporabljajo samo najodpornejše in najstabilnejše drevesne vrste, kot npr. teak. V kopalnico lahko vgradimo tudi večslojne, tovarniško izgotovljene parkete, ki so narejeni posebej za ta namen. Z dodatno oljeno zaščito preprečimo vdor vlage v lesno strukturo, 3D-obdelava vrhnjega sloja pa nam zagotavlja nedrsno podlago in posebno ugodje ob hoji.